บาทอ่อนค่าสุดรอบ3เดือน
บาทอ่อนค่าต่อเนื่อง ทำสถิติอ่อนสุดรอบ 3 เดือน ปิดที่ 35.30 บาท/เหรียญสหรัฐ กสิกรฯ ชี้ดอยช์แบงก์ซ้ำเติมให้ผันผวนต่อ
12 ต.ค. 2559

บาทอ่อนค่าต่อเนื่อง ทำสถิติอ่อนสุดรอบ 3 เดือน ปิดที่ 35.30 บาท/เหรียญสหรัฐ กสิกรฯ ชี้ดอยช์แบงก์ซ้ำเติมให้ผันผวนต่อ
นักค้าเงินจากธนาคารพาณิชย์ เปิดเผยความเคลื่อนไหวค่าเงินบาทวันที่ 11 ต.ค.ที่ผ่านมา ยังคงอ่อนค่าต่อเนื่องจากวันก่อนหน้า โดยปิดตลาดที่ 35.30 บาท/เหรียญสหรัฐ อ่อนค่ามากสุดในรอบ 3 เดือน และอ่อนค่าจากช่วงเช้าที่เปิดตลาดที่ 35.16 บาท/เหรียญสหรัฐ ส่วนหนึ่งมาจากปัจจัยต่างประเทศที่ค่าเงินเหรียญสหรัฐแข็งค่า เมื่อเทียบกับเงินสกุลหลักในภูมิภาค หลังจากผลโพลออกมาว่า นางฮิลลารี คลินตัน ทำคะแนนในการดีเบตครั้งที่ 2 ดีกว่า นายโดนัลด์ ทรัมป์ อีกครั้ง
นอกจากนี้ ยังมีปัจจัยการไหลออกของเงินทุนต่างประเทศในตลาดพันธบัตร โดยพบว่านักลงทุนต่างชาติมีการขายพันธบัตร โดยเฉพาะพันธบัตรระยะสั้นอายุต่ำกว่า 1 ปีออกมา ทำให้ช่วง 2 วันที่ผ่านมา (วันที่ 10-11 ต.ค.) มีการขายพันธบัตรแล้วรวม 1.43 หมื่นล้านบาท เฉพาะวันที่ 11 ต.ค. ขายออก 3,300 ล้านบาท 
นายปรีดี ดาวฉาย กรรมการผู้จัดการ ธนาคารกสิกรไทย กล่าวว่า ระหว่างการรอความชัดเจนกรณีธนาคารดอยช์แบงก์เกี่ยวกับค่าปรับต่างๆ คาดว่าจะส่งผลให้ตลาดการเงินโลกมีความผันผวนต่อเนื่อง เช่นเดียวกับไทยที่คาดว่าตลาดหุ้นและค่าเงินบาทจะผันผวนมากขึ้น แต่ในภาพรวมแล้วอาจไม่ได้กระทบต่อไทยมากนักเนื่องจาก ไทยมีความเกี่ยวข้องด้านการลงทุนที่มีความเกี่ยวเนื่องกับดอยซ์แบงก์เพียง 0.7% เท่านั้นของสินทรัพย์รวมของธนาคารทั้งระบบ
อย่างไรก็ตาม เชื่อว่าในที่สุดแล้วกรณีดอยช์แบงก์จะไม่เป็นผลพวงทำให้เกิดปัญหาซับไพรม์เหมือนในอดีต เพราะดอยช์แบงก์มีความแตกต่างจากกรณีของเลห์แมน บราเธอร์ส ที่เป็นจุดเริ่มต้นให้เกิดปัญหาวิกฤตการเงินลุกลามทั่วโลก เนื่องจากดอยช์แบงก์มีสินทรัพย์คุณภาพที่ดีกว่า หากเทียบกับเลห์แมน บราเธอร์ส อีกทั้งดอยช์แบงก์ยังมีการวางแผนการแก้ไขปัญหาธุรกิจอย่างต่อเนื่อง เช่น การปรับลดพนักงาน เป็นต้น ซึ่งถือว่าเป็นแนวทางที่ดีและทางออกที่มีแนมโน้มดีขึ้น
ทั้งนี้ หากดูค่าปรับที่ดอยซ์แบงก์ต้องจ่ายให้กับหน่วยงานยุติธรรมสหรัฐทั้งสิ้นอยู่ที่ 1.4 หมื่นล้านเหรียญสหรัฐ ขณะที่ผ่านมาดอยช์แบงก์มีการตั้งสำรองไปแล้วกว่า 6,200 ล้านเหรียญสหรัฐ ทำให้คาดว่าค่าปรับที่ดอยช์แบงก์จะต้องจ่ายอีกน่าจะไม่เกิน 8,000-9,000 ล้านเหรียญสหรัฐเท่านั้น ซึ่งมีผลทำให้เงินกองทุนขั้นที่ 1 ของธนาคารลดลงมาอยู่ที่ 10% แต่ก็ยังสูงกว่าเกณฑ์ขั้นต่ำตามมาตรฐานที่ธนาคารกลางกำหนดให้ธนาคารพาณิชย์ต้องมีเงินกองทุนขั้นต่ำอยู่ที่ 8%